Predkladacia správa

V súvislosti so vstupom Slovenskej republiky do schengenského priestoru vznikla potreba zaoberať sa aj takými otázkami, ako je úprava existujúcich zmluvných dokumentov medzi jednotlivými zmluvnými stranami, ktoré sú jednak signatármi Schengenského dohovoru alebo pristupujúcimi krajinami. Po vstupe Slovenskej republiky do schengenského priestoru musia byť nevyhnutne upravené dotknuté zmluvné dokumenty tak, aby boli v súlade s ustanoveniami schengenského acquis. Ide najmä o medzinárodné zmluvy bilaterálneho charakteru, ktoré upravujú prekračovanie štátnych hraníc len za splnenia určitých podmienok.

Jednou z takýchto bilaterálnych medzinárodných zmlúv je aj Dohoda medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska na diaľničnom hraničnom priechode Jarovce–Kittsee na štátnom území Slovenskej republiky, ktorá bola podpísaná 22. apríla 2003 v Bratislave, a ktorá je platná od 1. júna 2003 (ďalej len „dohoda o SKP“). Už zo samotného názvu vyplýva, že dohoda bola viazaná na diaľničný hraničný priechod, a rovnako jej predmet bol obmedzený na spoluprácu hraničných útvarov Slovenskej a Rakúskej republiky.

Cieľom predkladanej Dohody medzi vládou Slovenskej republiky a spolkovou vládou Rakúskej republiky o  zriadení spoločného kontaktného pracoviska Jarovce–Kittsee je nanovo upraviť pôsobnosť spoločného kontaktného pracoviska, ktoré už bude pracoviskom s pôsobnosťou rozšírenou na celú policajnú spoluprácu a výmenu informácií aj na účely vyšetrovania, pátrania po osobách a veciach (napr. odcudzené vozidlá) a pod.. Práve takto ponímané spoločné kontaktné pracovisko bude efektívnym prínosom pre boj proti trestnej činnosti oboch krajín a pre zlepšenie výmeny informácií a spolupráce podľa Zmluvy medzi Slovenskou republikou a Rakúskou republikou o policajnej spolupráci z 13. februára 2004. 
Predkladaný návrh dohody nahradí v súčasnosti platnú dohodu o SKP, ktorej platnosť sa podľa článku 6 ods. 3 dohody končí nadobudnutím platnosti novej dohody. Predkladaný návrh ďalej upravuje miesto spoločného kontaktného pracoviska, ktoré ostáva nezmenené. Rovnako upravuje povinnosť upraviť jeho priestory slovenskou stranou, rozdelenie hradenia nákladov a predovšetkým oblasti spolupráce, pre ktoré bude spoločné kontaktné pracovisko fungovať. 
	Vykonanie obvyklých formálnych úkonov súvisiacich s uzavretím tejto dohody zabezpečí ministerstvo vnútra v súčinnosti s ministerstvom zahraničných vecí podľa platných právnych predpisov.
            Predkladaný návrh Dohody medzi vládou Slovenskej republiky a spolkovou vládou Rakúskej republiky o zriadení spoločného kontaktného pracoviska Jarovce–Kittsee  zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.	 

Z dôvodu potreby po „vstupe SR do schengenu“ bezodkladne rozšíriť pôsobnosti spoločného kontaktného pracoviska na celú policajnú spoluprácu a nielen jeho spätosť a pôsobnosť v súvislosti s ďiaľničným hraničným priechodom, ako to bolo v pôvodnej dohode, bol materiál predložený na skrátené medzirezortné pripomienkové konanie.

Predkladaný návrh dohody nemá finančný, ekonomický, environmentálny vplyv, ani vplyv na zamestnanosť a podnikateľské prostredie.